সাঁওতাল সংস্কৃতি জাদুঘর

সাঁওতাল সংস্কৃতি জাদুঘর একটি ব্যক্তিমালিকানাধীন জাতিতাত্ত্বিক জাদুঘর। এই‌ জাদুঘরটি পশ্চিমবঙ্গের বিষ্ণুবাটি গ্রামে অবস্থিত। এই জাদুঘরে সাঁওতাল সম্প্রদায়ের ইতিহাস সংরক্ষিত আছে। জাদুঘরে তাদের অতীত, স্মৃতি এবং ঐতিহ্যবাহী জীবনযাত্রার ধারা তুলে ধরা হয়েছে। বিষ্ণুবাটি গ্রামের কয়েকজন বাসিন্দাকে নিয়ে শিক্ষাবিদ ডঃ বোরো বাস্কি জাদুঘরটি প্রতিষ্ঠা করেন। বিষ্ণুবাটি পশ্চিমবঙ্গের বীরভূম জেলায় অবস্থিত একটি সাঁওতাল অধ্যুষিত গ্রাম। এই গ্রামে ৭০০-এরও কম মানুষ বাস করেন।
২০০৭ সালে ভারতীয় জাদুঘরের সহায়তায় সাঁওতাল সংস্কৃতি জাদুঘর প্রতিষ্ঠিত হয়। এটি একটি এমন জাদুঘর, যা পুরোপুরি সাঁওতাল সম্প্রদায়ের সদস্যদের দ্বারা পরিচালিত হয় এবং এই সম্প্রদায়ের মানুষদের জন্যই গড়ে তোলা হয়েছে। জাদুঘরের সহ-প্রতিষ্ঠাতা ড. বোরো বাস্কি জানিয়েছেন, এই জাদুঘরের সাঁওতালি নাম হলো "সান্তাল আরিচালি দহ - জগাও বাখোল", যার অর্থ—"সাঁওতাল সংস্কৃতি ও ঐতিহ্য রক্ষা করার পরিবার"। এই সংগ্রহশালা একটি একতলা ঘর, যার স্থাপত্য ঐতিহ্যবাহী সাঁওতালি বাড়ির মতো। এর দেওয়ালে আঁকা রয়েছে সাঁওতালি ধাঁচের প্রাচীন চিত্রকলা। জাদুঘরটি শুধুমাত্র সাঁওতাল সম্প্রদায়ের অতীতকে তুলে ধরার উদ্দেশ্যেই উৎসর্গীকৃত। জাদুঘরের সংগ্রহে থাকা জিনিসপত্রের বেশিরভাগই স্থানীয় মানুষজন দান করেছেন। কিছু বিরল জিনিস কেনা হয়েছে। আবার কিছু সংগ্রহ করা হয়েছে বাঁকুড়া জেলার অন্যান্য সাঁওতালি এলাকা এবং ঝাড়খণ্ডের সাঁওতাল পরগনার বিভিন্ন স্থান থেকে।
সাঁওতাল ইতিহাস, ঐতিহ্য ও সংস্কৃতিকে তুলে ধরার জন্য আরও কয়েকটি জাদুঘর রয়েছে। তার মধ্যে রয়েছে ঝাড়গ্রামের আদিবাসী জাদুঘর, পশ্চিম মেদিনীপুরের বিদিশা প্রত্নতাত্ত্বিক জাদুঘর, পুরুলিয়ার সিধো কানো বিরসা বিশ্ববিদ্যালয়ের জাদুঘর এবং ঝাড়খণ্ডের জোহার হিউম্যান রিসোর্সেস ডেভেলপমেন্ট সেন্টার। তবে সাঁওতাল সংস্কৃতি জাদুঘর এই জাদুঘরগুলোর থেকে কিছুটা ভিন্ন। এটি সাঁওতাল দৃষ্টিভঙ্গি সংরক্ষণ এবং উপস্থাপনের এক বিশেষ উপায় অনুসরণ করে। এই জাদুঘর গড়ে উঠেছে বিষ্ণুবাটি গ্রামের বিভিন্ন ব্যক্তি ও পরিবারের অবদানে। তবে এর জন্ম শুধু কারও অনুদানে নয়, বরং একটি স্বাভাবিক প্রয়োজনে—নিজেদের অতীতকে নতুন প্রজন্মের কাছে তুলে ধরার জন্য। যাতে তারা জানতে পারে, তারা কারা এবং কোথা থেকে এসেছে। প্রথম দিকে গ্রামের অনেকে এই উদ্যোগ নিয়ে সন্দিগ্ধ ছিলেন। অনেকে প্রশ্ন তুলেছিলেন, কেন তাদের সংস্কৃতি আলাদা করে তুলে ধরার প্রয়োজন আছে। তবে সময়ের সঙ্গে সঙ্গে সেই ধারণা বদলেছে। এখন এই জাদুঘর পুরোপুরি পরিচালিত হয় স্থানীয় মানুষের সহযোগিতায় ও উদারতায়।‌ জাদুঘরের বিষয়ে সচেতনতা তৈরি করাও একটি বড় কাজ ছিল। এ জন্য সময় ও পরিশ্রম লেগেছে।
ঘোষালডাঙ্গা আদিবাসী সেবা সংঘ (জিএএসএস)-এর উদ্যোগে ঘোষালডাঙ্গা গ্রামে সাঁওতালি সম্প্রদায়ের লোকজনের দ্বারা পরিচালিত একটি স্কুল আছে—রল্ফ শেমস বিদ্যাশ্রম (আরএসভি)। এই বিদ্যালয় ও সাঁওতাল সংস্কৃতি জাদুঘর একসঙ্গে কাজ করে। উভয় ক্ষেত্রেই শিক্ষার্থীরা এবং তাদের পরিবার নিজেদের সংস্কৃতি, ইতিহাস ও ঐতিহ্য সম্পর্কে জানার সুযোগ পায়। ড. বাস্কির মতে, সাঁওতালদের নিজেদের লিখিত ইতিহাস আগে কখনও রচিত হয়নি। অধিকাংশ স্মৃতি ও ঐতিহ্য মুখে মুখেই চলে এসেছে। কারণ, সাঁওতালি ভাষার কোনো লিখিত লিপি আগে ছিল না। তিনি বলেন, "আদিবাসী জনগোষ্ঠীর লিখিত ইতিহাস সাধারণত সমাজের প্রভাবশালী গোষ্ঠীর দ্বারা লেখা হয়েছিল।" বীরভূম জেলার অন্যান্য সম্প্রদায়ের মধ্যে সাঁওতালদের সম্পর্কে খুব সামান্য ধারণা আছে। এমনকি উনিশ শতকে খ্রিস্টান মিশনারিরা সাঁওতাল সংস্কৃতি ও রীতিনীতির যথাযথ মর্যাদা দেয়নি। সেই সময় থেকে সাঁওতাল সম্প্রদায় এবং তাদের অতীত সম্পর্কে অনেক নেতিবাচক ধারণা গড়ে উঠেছে—এমনকি এই ধারণা সাঁওতাল সমাজের ভেতরেও ছড়িয়ে পড়েছে।
জাদুঘরে প্রায় ১৫০টি বস্তু সংরক্ষিত রয়েছে, যেগুলো সাঁওতাল সংস্কৃতির সঙ্গে সম্পর্কিত। এগুলো ছয়টি আলাদা বিভাগে ভাগ করা হয়েছে—শিকার করার উপকরণ, সঙ্গীত যন্ত্র, পোশাক ও গহনা, গৃহস্থালি সামগ্রী, সাঁওতালদের পুরনো ছবি এবং পাথরের তৈরি সাঁওতাল ভাস্কর্য। জাদুঘরের অন্যতম একটি দুর্লভ সংগ্রহ হলো "বানাম"—একটি প্রাচীন তারযুক্ত বাদ্যযন্ত্র। এটি সাঁওতালি সঙ্গীত ও সংস্কৃতির এক গুরুত্বপূর্ণ নিদর্শন।